Rob wéét wat kaptein Aiden kan doenAiden Markram. Foto: Aamir Qureshi/AFP. Dit was nie net sy goeie vertoning in die SA20-toernooi wat die T20-kapteinskap-pendulum in Aiden Markram se guns laat swaai het nie. Rob Walter weet al geruime tyd dat Markram, vanuit ŉ leierskapoogpunt, die beste uit sy spelers op die veld kan haal. Die 28-jarige kolwer was ook in Temba Bavuma se afwesigheid aan die stuur van sake in die laaste eendagwedstryd teen die Wes-Indiese Eilande in Potchefstroom; ŉ kragmeting wat die Proteas met meer as 20 oorblywende boulbeurte gewen het. “Sy [kapteinskap] is glad nie vir my ŉ verrassing nie en ek is ten volle bewus van sy leierskapvaardighede. Ek dink hy het die spelers goed op die veld bestuur, terwyl hy ŉ paar slim taktiese besluite geneem het,” het Walter op die vooraand van die T20-reeks teen die Windies gesê. Markram was veral aan die brand in die SA20-toernooi. Markram het skitterend in die SA20-toernooi gespeel. Foto: Twitter via Sunrisers Eastern Cape. Hy is as die speler van die toernooi aangewys, hy het ŉ belangrike honderdtal in die halfeindstryd teen die Joburg Super Kings geslaan en sy Sunrisers Eastern Cape-span het uiteindelik die silwerware omhoog gehou toe hulle die hoogaangeskrewe Pretoria Capitals in die eindstryd geklop het. O ja, Sunrisers Hyderabad het ná afloop van die toernooi ook aangedui dat die Protea-speler sy kaptein in die komende Indiese Premierliga sal wees. Tog meen Walter dat Markram se SA20-heldedade slegs ŉ bevestiging is van dit wat hy reeds geweet het. “Soos reeds genoem, het ek hom al geruime tyd in my visier gehad. Sy aanstelling as kaptein van die nasionale T20-span is ook gedoen met die oog op die toekoms. Daar was dus ŉ klomp faktore wat in sy guns getel het; die SA20-toernooi het sy vaardighede bloot net onderstreep.” Volgens Walter sal hy probeer om twee vlieë met een klap in die mik-en-moker-reeks teen die Windies te slaan. Kagiso Rabada. Foto: Aamir Qureshi/AFP. Ja, internasionale T20-wedstryde is deesdae van groot belang, maar die 47-jarige afrigter wil ook van die kragmetings gebruik maak om sy spelers vir die eendagwedstryde teen Nederland gereed te kry. Die Proteas moet die klompedraers oortuigend klop as hulle ŉ direkte pad na later vanjaar se Wêreldbeker-toernooi in Indië wil volg. “Ons wil die T20-reeks gebruik om toe te sien dat spelers soos Kagiso Rabada en Anrich Nortjé weer op alle suiers vuur. Hulle moet skerp en gereed wees vir die Nederland-kragmetings.” Saterdag: Die aksie begin om 14:00 op SuperSportpark Sondag: Die aksie begin om 14:00 op SuperSportpark.